Lars Barfoed (KF), 2007-01-11:
Det at sikre den fornødne arbejdskraft i det her samfund er vel nok den største samfundsøkonomiske udfordring, vi står over for i de kommende år.
Det går jo så godt, at vi kan konstatere – og det håber jeg alle er glade for – at beskæftigelsen aldrig har været højere i dette land, end den er nu efter en årrække med en konservativ-liberal regering.
Det skal man være glad for.
Ledigheden er faldende, og vi har også nået det laveste niveau for ledigheden i de sidste 30 år, tror jeg.
Alt det er godt, og det skal vi som sagt være glade for.
Men det har jo så den bagside, at vi kan forvente, at vi i de kommende år i stigende grad kan få problemer med at skaffe den nødvendige arbejdskraft til de ledige job og dermed i sidste ende sikre den nødvendige økonomiske vækst i vores samfund, der jo igen er forudsætningen for, at vi kan finansiere vores velfærdssamfund.
Derfor er arbejdskraftudbuddet en stor politisk udfordring i de kommende år.
Det er ikke længe siden, vi så en OECD-analyse, der viste, at der rent faktisk er en risiko for, at Danmark får en relativt lav økonomisk vækst, hvis ikke vi forstår netop at imødegå den udfordring, det er at sikre, at der er nogle, der kan overtage de ledige job og dermed sikre produktion og indtjening i landets virksomheder og selvfølgelig også sikre den nødvendige offentlige service.
Omvendt er det jo også sådan, at vi kan konstatere, at der rent faktisk fortsat er kapacitet og ressourcer blandt de ledige, som vi ikke udnytter i dag.
Det er jo så det, det her lovforslag gerne skulle gøre noget ved.
Det er selvfølgelig først og fremmest et problem for de ledige, men det er som sagt også et problem for samfundet, at vi ikke forstår at udnytte de ressourcer, der er blandt de ledige, på den rigtige måde.
Ikke mindst er der jo mange ledige ressourcer blandt gruppen af indvandrere og efterkommere af indvandrere, og det er jo i sig selv en udfordring for vores samfund at blive bedre til at integrere dem på arbejdsmarkedet og dermed i virkeligheden i samfundet som helhed.
Det lovforslag, som vi nu drøfter, indeholder en lang række konkrete elementer, som det vil føre for vidt at gennemgå her, men de sigter alle sammen på netop at sørge for, at vi aktiverer de ledige; at vi formidler de ledige på en bedre måde; at vi sørger for, at de, som er langt fra arbejdsmarkedet, gennem tilskudsordninger og lignende kommer ind på arbejdsmarkedet – ikke mindst dem, der er langtidsledige, som vi også drøftede i forbindelse med forespørgslen for lidt siden om kontanthjælpsloftet – at vi sikrer ungdomsuddannelse til alle; at vi ikke mindst gør en indsats for, at indvandrere og deres efterkommere kommer i arbejde; og at vi styrker voksenog efteruddannelsen.
Så der er altså en lang række konkrete tiltag i det her lovforslag, som netop skal sørge for, at vi får udnyttet de ressourcer, der er blandt de ledige, og dermed også sikrer arbejdskraften til de job, der skal besættes rundtomkring i erhvervslivet.
Lovforslaget er, som andre har været inde på, et led i velfærdsreformen.
I Det Konservative Folkeparti er vi meget glade for den velfærdsreform, der blev forlig om her i sommer, og derfor er vi også meget tilfredse med det lovforslag, der foreligger her, og jeg kan fra Det Konservative Folkepartis side tilsige fuld støtte til lovforslaget.
Jamen jeg kan sige, at Det Konservative Folkeparti står fuldt ud bag velfærdsaftalen.
Vi er særdeles tilfredse med den, ikke mindst fordi vi sådan set var de eneste, der advokerede for sådan en aftale nogle år tilbage.
Derfor er vi jo glade for, at der nu er så bredt et flertal bag den, som der er.
Det er fuldstændig rigtigt, at jeg på Det Konservative Folkepartis vegne som arbejdsmarkedsordfører har gjort mig til talsmand for, at vi helt skulle afskaffe efterlønnen.
Men jeg tror, at man er opmærksom på, at Det Konservative Folkeparti ikke har flertal alene i det her Folketing, og derfor må vi jo indgå kompromiser med Folketingets øvrige partier, og det har vi så gjort i den her sag.
Vi har ligesom erkendt, at vi ikke kan afskaffe efterlønnen, og er tilfredse med det resultat, der nu er nået.